  Майя Бывальцева Удмуртиысь пинал следж-хоккеистъёслэн командазы Сочие следж-хоккен шудонъя нылпи лигалэн огъяросси фестиваляз мынӥзы. Со сярысь «ВКонтакте» мерлыко вотэсысь «Удмуртия» следж-хоккей» огинын ивортэмын. Фестивале Россиысь 16 командаос пыриськозы. Удмуртиысь пиналъёс тужгес кужмо 1-тӥ дивизионын Тула улосвылысь «Тропик», Оренбург улосвылысь «Ястребы» но Саратов улосвылысь «Крылья Советов» командаосын шудозы. Ӵошатсконъёс 29 шуркынмонысен 4-тӥ толсурозь Олимпи паркысь «Айсберг» аренаын мынозы Тодэ вайытом, Удмуртиын пиналъёслэсь следж-хоккеен шудонъя командазэс 2019-тӥ арын гинэ кылдытӥзы. Соин тодматон 12-тӥ гудырикошконэ ортчиз. Коньывуонэ пинал следж-хоккеистъёс нырысетӥ нимлыко ӵошатсконъёсазы потазы но куинь пумиськонын куинь вормон басьтӥзы. Ватсалом, бадӟымъёслэн командаысьтызы Владимир Каманцев но Дмитрий Галкин туэ шуркынмонэ следж-хоккеен шудонъя В группаын дуннелэн чемпионъёсыз луизы.   Тегъёс: Спорт Следж-хоккей Сочи Удмуртия фестиваль пиналъёс  